Cameron Smith fagnar í Melbourne í nótt . AFP Bandaríkjamenn náðu að saxa á forystu alþjóðlega liðsins í Forsetabikarnum í golfi í Melbourne í Ástralíu í nótt eftir að þriðja keppnisdegi af fjórum lauk . Alþjóðlega liðið , skipað kylfingum frá Asíu , Afríku og Eyjaálfu , er með tíu vinninga gegn átta fyrir lokadaginn á morgun . Það var alþjóðlega liðið sem byrjaði daginn betur og var með níu vinninga gegn fimm eftir að keppt var í fjórbolta en Bandaríkjamenn færðu sig upp á skaftið í fjórmenningi og söxuðu á forystuna fyrir lokadaginn jafnvel þótt Tiger Woods , fyrirliði liðsins , hvíldi og væri ekki með . Um tíma virtist bandaríska liðið jafnvel ætla að jafna metin er það var yfir í öllum fjórum keppnum seinni part dags . Að lokum héldu þeir Dustin Johnson og Gary Woodland út gegn Adam Scott og Louis Oosthuizen og Patrick Cantlay og Xanhder Schuffele unnu sömuleiðis gegn Sungjae Im og Cam Smith . Hins vegar tókst þeim Marc Leishman og Abraham Ancer úr alþjóðlegu sveitinni að jafna metin gegn Justin Thomas og Rickie Fowler , rétt eins og Ben An og Joaquim Niemann gerðu gegn Tony Finau og Matt Kuchar . Það hefur aldrei gerst í sögu bikarsins að liðinu sem er undir fyrir lokadaginn takist að snúa taflinu við og þurfa Bandaríkjamenn því heldur betur að blása til sóknar , ætli þeir að vinna Forsetabikarinn í áttunda skiptið í röð . Alþjóðlega liðið vann síðast 1998 .